C 15/74
ET
Euroopa Liidu Teataja
12.1.2022
Kolmapäev, 19. mai 2021
K. arvestades, et koostöö kolmandate riikidega on oluline inimkaubanduse ennetamiseks ja selle vastu võitlemiseks; arvestades, et rändeteid võivad ära kasutada inimkaubandusvõrgustikud; arvestades, et inimkaubandusel on ebaproportsionaalselt suur mõju naistele ja tütarlastele, kuna nemad moodustavad valdava osa inimkaubanduse ohvritest ning kannatavad rändeteedel vägivalla ja ärakasutamise all; arvestades, et inimkaubanduse tõkestamiseks võetavad meetmed ei tohiks kahjustada inimkaubanduse ohvrite, rändajate, pagulaste ja rahvusvahelist kaitset vajavate inimeste õigusi;
L. arvestades, et alates 2016. aastast on EL ja eraldi mõni liikmesriik mitmekordistanud mitteametlike lepingute ja kokkulepete arvu kolmandate riikidega, eesmärgiga tugevdada nende tegevussuutlikkust piirikontrolli ja -halduse alal ning inimkaubandusevastases võitluses; arvestades, et need lepingud ja kokkulepped hõlmavad ka tagasisaatmist ja -võtmist kolmandate riikidega ning nende hulka kuuluvad rändealased ühisdeklaratsioonid, vastastikuse mõistmise memorandumid, kokkulepped ühiseks edasiseks tegevuseks, standardsed töökorrad ja head tavad ning politseikoostöö lepingud; arvestades, et sarnaselt ametlikele tagasivõtulepingutele kinnitavad need mitteametlikud kokkulepped riikide kohustust võtta tagasi oma kodanikud (või muud isikud) ja rakendada menetlusi tagasisaatmiste korraldamiseks; arvestades, et alates 2016. aastast on EL sõlminud vähemalt 11 mitteametlikku lepingut, kuid ainult ühe uue tagasivõtulepingu; arvestades, et ELi ja kolmandate riikide vahelised mitteametlikud kokkulepped ei kindlusta prognoositavat poliitikat ega stabiilset ja ühtset õigusraamistikku ebaseadusliku rände küsimustes;
M. arvestades, et oma teatises uue rände- ja varjupaigaleppe kohta kordas komisjon, et rände sise- ja välismõõde on lahutamatult omavahel seotud ning et konkreetsetele tingimustele kohandatud laiaulatuslik ja tasakaalustatud rändealane dialoog ja partnerlused päritolu- ja transiidiriikidega on oluline mõlema poole jaoks väärtuslike eesmärkide saavutamiseks, nagu peamiste rännet mõjutavate tegurite arvesse võtmine, võitlus rändajate smugeldamise vastu, kolmandates riikides elavate pagulaste aitamine ning seadusliku ja hästi hallatud rände toetamine; arvestades, et komisjoni teatises uue pakti kohta rõhutatakse, et selliste dialoogide ja partnerluste täiendamiseks on ülioluline aktiivselt tegutseda piirkondlikul ja ülemaailmsel tasandil; arvestades, et teatises toonitatakse veel, et nende kolmandate riikidega sõlmitud laiaulatuslike partnerluste raames tuleks rännet käsitada ühe peamise küsimusena ja siduda see muude poliitikavaldkondadega, näiteks arengukoostöö, julgeolek, viisad, kaubandus, põllumajandus, investeeringud ja tööhõive, energeetika, keskkond ning kliimamuutused ja haridus;
N. arvestades, et ELi inimõiguste ja demokraatia tegevuskavas aastateks 2020–2024 kohustatakse ELi ja selle liikmesriike „soovitama erikaitset, millele rändajatel, pagulastel ning riigisisestel põgenikel ja kodakondsuseta isikutel on õigus“; arvestades, et tegevuskavaga edendatakse mittediskrimineerivat juurdepääsu sotsiaalteenustele, sealhulgas kvaliteetsele ja taskukohasele tervishoiule ja haridusele (ka internetis), arendatakse spetsialistide suutlikkust vastata rändajate ja pagulaste erivajadustele ning toetatakse inimõigustel põhinevat lähenemisviisi rände juhtimisele ja tugevdatakse riikide, kodanikuühiskonna ja ÜRO partnerite suutlikkust selle lähenemisviisi rakendamiseks;
O. arvestades, et ÜRO Pagulaste Ülemvoliniku Ameti andmetel moodustavad naised maailmas umbes 48 % pagulastest ja suure osa kaitsetutest varjupaigataotlejatest; arvestades, et ELi soolise võrdõiguslikkuse kolmanda tegevuskavaga kohustatakse ELi tagama, et „sisserännanud naiste ja tütarlaste inimõigused tagatakse täielikult sooteadliku rändepoliitika ning sooteadlike programmide ja seaduste abil ning et sooteadlikku rände haldamist tugevdatakse ülemaailmsel, piirkondlikul ja riiklikul tasandil“; arvestades, et sooteadlik rändepoliitika tagab naiste, tütarlaste ja LGTBIQ+ kogukonna liikmete õiguste järgimise ning kaitse võimaliku vägivalla, ahistamise, vägistamise ja inimkaubanduse eest;
P. arvestades, et rändajate inimõiguste küsimuste endise ÜRO eriraportööri 2015. aasta aruandes märgitakse, et ELi suhtumises rändesse on puudujääke läbipaistvuse ja selguse osas, kuna paljud selles raamistikus saavutatud kokkulepped on nõrgad ning eriraportööri hinnangul puuduvad üldiselt järelevalve- ja aruandlusmeetmed; arvestades, et eriraportöör jõuab ka järeldusele, et on vähe märke sellest, et liikuvuspartnerlustest oleksid tulenenud täiendavad inimõiguste või -arengu eelised, samas kui üleüldine rõhuasetus julgeolekule ja poliitika sidususe puudumine lähenemises tervikuna tekitab ohu, et inimõigustest ja arenguprojektidest tulenevad eelised võivad jääda pigem julgeolekule orienteeritud poliitika teisejärgulise mõju varju;